REGULAMENTUL DE PUNERE ÎN APLICARE (UE) 2021/79 AL COMISIEI

din 27 ianuarie 2021

privind neaprobarea substanței active topramezon, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special articolul 13 alineatul (2),

întrucât:

(1) În conformitate cu articolul 80 alineatul (1) litera (a) din Regulamentul (CE) nr. 1107/2009, Directiva 91/414/CEE a Consiliului (2) se aplică, în ceea ce privește procedura și condițiile de aprobare, substanțelor active pentru care s-a adoptat o decizie în conformitate cu articolul 6 alineatul (3) din directiva respectivă înainte de 14 iunie 2011. La 9 decembrie 2003, Comisia a adoptat Decizia 2003/850/CE (3) privind substanța activă topramezon (anterior BAS 670H), în conformitate cu articolul 6 alineatul (3) din Directiva 91/414/CEE.

(2) La 12 mai 2003, BASF Aktiengesellschaft (în prezent BASF SE) a transmis Franței o cerere de includere a topramezonului în anexa I la Directiva 91/414/CEE, în conformitate cu articolul 6 alineatul (2) din directiva respectivă. Decizia 2003/850/CE a confirmat că dosarul îndeplinea, în principiu, cerințele privind datele și informațiile prevăzute în anexele II și III la Directiva 91/414/CEE.

(3) Evaluarea efectelor topramezonului asupra sănătății umane și animale și asupra mediului, pentru utilizările propuse de solicitant, a fost efectuată în conformitate cu procedura prevăzută la articolul 6 alineatele (2) și (4) din Directiva 91/414/CEE. La 21 iulie 2006, Franța a prezentat Comisiei și Autorității Europene pentru Siguranța Alimentară (denumită în continuare „autoritatea”) un proiect de raport de evaluare.

(4) Proiectul de raport de evaluare a fost examinat de statele membre și de autoritate. La data de 13 ianuarie 2014, autoritatea a prezentat Comisiei concluzia sa (4) cu privire la evaluarea riscului utilizării substanței active topramezon ca pesticid.

(5) Prin scrisoarea din 29 iunie 2020, BASF SE și-a retras cererea de aprobare a topramezonului.

(6) Având în vedere retragerea cererii, topramezonul nu trebuie aprobat.

(7) Prezentul regulament nu împiedică depunerea unei noi cereri pentru substanța activă topramezon în temeiul articolului 7 din Regulamentul (CE) nr. 1107/2009.

(8) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1 Neaprobarea substanței active Nu se aprobă substanța activă topramezon.

Articolul 2 Intrare în vigoare Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 27 ianuarie 2021. Pentru Comisie Președintele Ursula VON DER LEYEN

(1) JO L 309, 24.11.2009, p. 1.

(2) Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (JO L 230, 19.8.1991, p. 1).

(3) Decizia 2003/850/CE a Comisiei din 4 decembrie 2003 privind recunoașterea, în principiu, a integralității dosarelor prezentate pentru examinare detaliată în vederea posibilei includeri a BAS 670H și a tiosulfatului de argint în anexa I la Directiva 91/414/CEE a Consiliului privind introducerea pe piață a produselor de uz fitosanitar (JO L 322, 9.12.2003, p. 28).

(4) Autoritatea Europeană pentru Siguranța Alimentară, 2014. Conclusion on the peer review of the pesticide risk assessment of the active substance topramezone (Concluzia privind evaluarea inter pares a riscului utilizării substanței active topramezon ca pesticid). EFSA Journal 2014;12(2):3540, 82 pp. doi:10.2903/j.efsa.2014.3540.